text: Ny bro over Kieler-kanalen bliver måske alligevel sekssporet
  26 juli 2017 kl. 12.55
  Om ni år skal den nye bro over Kieler-kanalen være færdig. Nye trafiktal viser, at der dagligt kører så mange på broen, så den kan blive sekssporet. 
  Den nye bro over Kieler-kanalen bliver måske sekssporet. Hidtil har regeringen i Berlin kun villet bygge en firesporet bro, men nu er der håb om, at Tysklands trafikminister Alexander Dobrindt vill lytte til opfordringer fra Slesvig-Holsten og den danske regering om at bygge en sekssporet ny bro. Det skriver flere tyske medier i dag.
  En ny trafiktælling, som Slesvig-Holsten har gennemført, viser nemlig, at 60.000 person- og lastbiler dagligt passerer broen, og derfor er der behov for seks spor, lyder det fra kritikere.
  Den tyske regering undersøger netop i de her dage, om de nye trafiktal skal udløse to spor ekstra for at fremtidssikre forbindelsen.
  Den nuværende bro er i så dårlig stand, så en ny bro skal stå færdig om ni år.
  